
    ΕΛΛΗΝΙΚΗ ΔΗΜΟΚΡΑΤΙΑ		Κοζάνη,  24-7-2026
                    ΔΙΟΙΚΗΣΗ
        3ης Υ.ΠΕ. ΜΑΚΕΔΟΝΙΑΣ
ΓΕΝΙΚΟ ΝΟΣΟΚΟΜΕΙΟ ΚΟΖΑΝΗΣ
 «ΜΑΜΑΤΣΕΙΟ»



Δ Ε Λ Τ Ι Ο  Τ Υ Π Ο Υ

Επίσκεψη του Υπουργού Υγείας και Εγκαίνια του νέου ανακαινισμένου Τμήματος Επειγόντων Περιστατικών του Νοσοκομείου

Με ιδιαίτερη τιμή και χαρά, χθες Πέμπτη 23-7-2026, υποδεχθήκαμε στο Γενικό Νοσοκομείο Κοζάνης τον Υπουργό Υγείας, κ. Άδωνι - Σπυρίδων Γεωργιάδη, στο πλαίσιο των εγκαινίων του νέου ανακαινισμένου Τμήματος Επειγόντων Περιστατικών.
Η πλήρης ανακαίνιση του Τ.Ε.Π., που υλοποιήθηκε μέσω των πόρων του Ταμείου Ανάκαμψης και Ανθεκτικότητας ύψους 1.548.986,14€, με την καθοριστική αρωγή του Υπουργείου Υγείας και της 3ης Υ.ΠΕ. Μακεδονίας, αποτελεί μία από τις σημαντικότερες παρεμβάσεις που έγιναν στο Νοσοκομείο μας τις τελευταίες δεκαετίες. Είναι ένα έργο ουσίας, που αναβαθμίζει τις υποδομές μας, βελτιώνει τις συνθήκες εργασίας του προσωπικού και, κυρίως, προσφέρει στους πολίτες ποιοτικότερη, ασφαλέστερη και ταχύτερη φροντίδα.
Οι νέες εγκαταστάσεις διαθέτουν σύγχρονο ιατροτεχνολογικό εξοπλισμό και σχεδιάστηκαν με γνώμονα τη βελτίωση της εμπειρίας και της ασφάλειας των ασθενών, καθώς και τη διευκόλυνση του έργου του ιατρικού και νοσηλευτικού προσωπικού.
Κατά τη διάρκεια της επίσκεψής του, ο Υπουργός Υγείας ξεναγήθηκε στους χώρους του Τ.Ε.Π και του Νοσοκομείου, συνομίλησε με εργαζόμενους και ενημερώθηκε για τις υπηρεσίες και τις νέες δυνατότητες που προσφέρονται πλέον στους πολίτες της περιοχής.
Η Διοίκηση του «Μαμάτσειου» Νοσοκομείου Κοζάνης εκφράζει τις θερμές ευχαριστίες της προς το Υπουργείο Υγείας, την 3η Υ.ΠΕ. Μακεδονίας καθώς και όλους όσους συνέβαλαν στην υλοποίηση αυτού του σημαντικού έργου, το οποίο σηματοδοτεί μια νέα εποχή για τις υπηρεσίες υγείας της περιοχής μας.
Συνεχίζουμε να εργαζόμαστε με στόχο την ισότιμη, αξιοπρεπή και ποιοτική φροντίδα όλων.
Μόνο ΟΛΟΙ μαζί μπορούμε!
  Εκ της Διοικήσεως
                                                                    του Γ.Ν. Κοζάνης «ΜΑΜΑΤΣΕΙΟ»

